अब विराट के साथ IPL खेल रहे, 145+ की स्पीड से करते हैं गेंदबाजी
Vijay Kumar Vaishak Struggle Story; Follow Rajasthan Royals Chennai Super Kings IPL Players Career Profile & Stats Updates On Dainik Bhaskar (दैनिक भास्कर) कर्नाटक के तेज गेंदबाज विजय कुमार वैशाक को टीम में जगह मिली है। बेंगलुरु के रहने वाले विजय कुमार वैशाक का नाम दरअसल वैशाक विजय कुमार हैं। उनके पापा का नाम विजय कुमार है।
विजयकुमार वैशाख...इंडियन प्रीमियर लीग के मौजूदा सीजन में रॉयल चैलेंजर्स बेंगलुरु का तेजी से उभरता हुआ तेज गेंदबाज। वैशाख ने डेब्यू मैच में 20 रन देकर 3 विकेट लेकर सबका ध्यान अपनी ओर खींचा। वे रजत पाटीदार के चोटिल होने के बाद टीम में शामिल हुए थे।
26 साल के वैशाख अपनी सटीक लेंथ गेंदबाजी के लिए जाने जाते हैं। वे लगातार 145+ KMPH की स्पीड से बॉलिंग कर सकते हैं। इस समय वे अपना IPL ड्रीम जी रहे हैं। इस सफलता को हासिल करने के लिए उन्होंने खुद को ट्रांसफॉर्म कर डाला।
7 साल पहले वैशाख 104 किलो वजनी थे। उनके दोस्त उन्हें बबली (मोटू) कहकर चिढ़ाते थे। कोच रमन्ना ने यहां तक कह दिया था कि तुम कभी तेज गेंदबाज नहीं बन सकते हो। वैशाख का जुनून देखिए उन्होंने खुद को पूरी तरह बदल डाला।
वैशाख की जिद से जीत तक की कहानी दैनिक भास्कर से साझा की उनके पिता विजय कुमार ने।
स्कूल सर्टिफिकेट में गलती की वजह से नाम ही बदल गया था
तेज गेंदबाज के पिता ने बताया कि वैशाख का पूरा नाम वैशाख विजय कुमार है। लेकिन, सर्टिफिकेट पर उनका नाम विजय कुमार वैशाख लिखा आया। अब हम दोनों बाप-बेटे एक ही नाम से पुकारे जा रहे हैं। मेरे बेटे का नाम वैशाख है।
वैशाख के पिता के साथ पूरी बातचीत आप आगे पढ़ेंगे, उससे पहले यंग सेंसेशन का डोमेस्टिक क्रिकेट में ट्रैक रिकॉर्ड देख लेते हैं।
अब रुख करते हैं सवाल-जवाब पर...
सवाल: वैशाख के करियर की शुरुआत कैसे हुई?
वैशाख के पिता: क्रिकेट से मेरा भी जुड़ाव रहा है। मैं भी क्लब स्तर पर क्रिकेट खेल चुका हूं। कर्नाटक क्रिकेट एसोसिएशन के क्रिकेट क्लब टूर्नामेंट में मैंने हिस्सा लिया है और अभी KCA के 2 ग्राउंड का क्यूरेटर हूं। शुरुआत में मैं खाली समय में बेंगलुरु स्थित राजनगर के स्पोर्ट्स क्लब क्रिकेट एकेडमी में कोचिंग देने जाता था।
मेरे साथ मेरा बेटा वैशाख भी जाता था। तब वह 7 साल का था। उस दौरान एनजीएफ क्रिकेट क्लब के विकेटकीपर बल्लेबाज और कोच देवनाथ ने मेरे बेटे को देखा और कहा कि विजयकुमार इसे क्रिकेटर बनाओ। इस पर फोकस करो। इस तरह से बेटे के क्रिकेट करियर की शुरुआत हुई। मैंने पूरा फोकस वैशाख पर किया और नौकरी छोड़ दी।
सवाल: नौकरी छोड़ने के बाद घर का खर्चा फिर कैसे चलता था?
वैशाख के पिता: मैं प्राइवेट कंपनी में जॉब करता था। मैंने जब अपनी पत्नी को कोच देवानाथ की बात बताई तो पत्नी ने कहा की आप नौकरी से रिजाइन दे दीजिए और वैशाख की कोचिंग पर ध्यान दीजिए। मैं जॉब करूंगी। पत्नी ने कनाडा की एक प्राइवेट कंपनी में काम करना शुरू कर दिया। वह एचआर थीं और अब उस कंपनी की डायरेक्टर हैं।
मैं वैशाख को सुबह स्कूल और ट्रेनिंग के लिए ले जाता था। फिर शाम को उसे घर लेकर आता था। हमेशा मैं उसके साथ रहता था। मैं उसकी पढ़ाई में भी मदद करता था।
सवाल: वैशाख का टैलेंट कब पहचाना? 
वैशाख के पिता: वह अंडर-19 तक ओपनर बल्लेबाज रहा है। उसने अंडर-16 में बतौर ओपनर कर्नाटक टीम का प्रतिनिधित्व किया है। जब वह 13-14 साल का था, तब से ही उसका वजन सामान्य बच्चों से बहुत ज्यादा था। इसके साथ के लड़के बबली (मोटू) कहते थे। जब वह वसुंदरी क्रिकेट एकेडमी में कोचिंग के लिए जाता था। वहां पर कोच रमन्ना ने भी उसे बबली कहना शुरू कर दिया।
जब वह अन्य बच्चों को देखकर गेंदबाजी करता था, तब उसे रमन्ना कहते थे कि तुमसे कुछ नहीं हो पाएगा। रहने दो गेंदबाजी मत किया करो। वैशाख जब 19 साल का हुआ, तो उसका वजन काफी ज्यादा बढ़ने लगा। तब वह 95* किलो का हो गया था। रमन्ना उसे और ज्यादा चिढ़ाने लगे। वे कहते थे कि तुम कभी तेज गेंदबाज नहीं बन पाओगे। वैशाख ने इसे चैलेंज के रूप में लिया।
हम भी उसके बढ़ते वजन से चिंतित थे। हमें लगा कि हम लोग ज्यादा चावल खाते हैं, इसलिए उसका वजन बढ़ रहा है। फिर हमने रोटी देना शुरू किया। इससे भी कोई फर्क नहीं पड़ा तो हम डाइटिशियन के पास गए। जब इनका ब्लड टेस्ट हुआ, तो पता चला कि इनमें ग्लूटिन ज्यादा है, जो घी और गेंहूं के प्रोडेक्ट ज्यादा खाने की वजह से बढ़ता है। फिर डाइटिशियन के सुझाव पर वैशाख ने डाइट लेना शुरू किया। 2 साल में वैशाख का वजन 19 KG घटकर 95 से 76 किलो हो गया। इस दौरान वह फिटनेस ट्रेनर के पास भी जाता था।
* वैशाख ने RCB के ऑफिशियल चैनल को दिए इंटरव्यू में बताया है कि उनका वजन 104 किलो हो गया था।
सवाल: गेंदबाजी की ट्रेनिंग कहां से ली?
वैशाख के पिता: शुरुआत में रमन्ना ने ही ट्रेनिंग दी। जब सीनियर स्टेट टीम के लिए सिलेक्ट हुए तब अभिमन्यु मिथुन ने उन्हें देखा। उन्होंने इन्हें ट्रन करना शुरू किया। 2 साल से अभिमन्यु मिथुन ही ट्रेनिंग कर रहे हैं। उन्होंने ही इसे स्लोअर बॉल डालने जैसी गेंदबाजी की अन्य तकनीकें सिखाईं। 
सवाल: ऑक्शन में खरीदार नहीं मिला, रजत चोटिल हुए तो मौका मिला, इसे कैसे देखते है? 
वैशाख के पिता: जब ईश्वर की मर्जी होती है, तब ही मौका मिलता है। वैशाख मेहनत कर रहे थे। IPL में मौका नहीं मिल पा रहा था। अब मिला है और बेहतर कर रहे हैं। अब सबकी नजरें इन पर पड़ रही हैं। अगर पिछले कुछ सालों से देखें तो IPL में बेहतर प्रदर्शन करने वाले को टीम इंडिया में जगह मिल रही है। मैं वैशाख को ब्लू जर्सी में देखना चाहता हूं।
सवाल: वे किन क्रिकेटरों को ज्यादा फॉलो करते हैं।
वैशाख के पिता: पहले वह ग्लेन मैक्ग्रा बाद में ब्रेट ली। कर्नाटक प्रीमियर लीग के दौरान इन क्रिकेटरों से बातचीत का भी मौका मिला। साथ ही इनसे टिप्स भी मिले हैं। जिसका फायदा उन्हें मिला है।
सवाल: आपकी नजर में वैशाख में क्या कमी है और उनका क्या मजबूत पक्ष है?
वैशाख के पिता: कमजोरी की बात करूं तो पिच के हिसाब से किस तरह गेंदबाजी करनी है। परिस्थितियों के अनुसार गेंद करने को लेकर अभी काम करना होगा, वहीं मजबूत पक्ष की बात करूं तो उनके पास नेचुरल इनस्विंगर हैं। इनके पास स्पीड भी है। वह लगातार 140 से 145 किमी प्रति घंटा की स्पीड से गेंदबाजी कर रहे हैं। अगर इसी तरह से वे गेंदबाजी करेंगे तो मुझे लगता है कि उन्हें जल्द ही टीम इंडिया के लिए मौका मिल सकता है।
सवाल: वैशाख क्या डाइट फॉलो करते हैं?
वैशाख के पिता: हम पंडित हैं। नॉन वेज नहीं लेते हैं। वैशाख अंडा खाते हैं। वह भी व्हाइट वाला भाग खाते हैं। वह ज्वार की रोटी खाते हैं। साथ ही ग्रीन वेजिटेबल और फल को भी ज्यादा से ज्यादा लेते हैं।
सवाल: वह कितने घंटे प्रैक्टिस करते हैं?
वैशाख के पिता: स्कूल टाइम में वह 3 घंटे प्रैक्टिस करते थे। उसके बाद 6 घंटे प्रैक्टिस करने लगे। अभी भी 4 से 5 घंटे रोजाना प्रैक्टिस करते हैं।
आखिर में विजय कुमार का IPL प्रदर्शन देखिए...
स्पोर्ट्स की अन्य खबरें भी पढ़ें।
हैरी ब्रूक का लगभग कैच ऑफ द सीजन:मार्श का डबल विकेट मेडन, जीरो पर बोल्ड हुए वॉर्नर; दिल्ली-हैदराबाद मैच के मोमेंट्स
इंडियन प्रीमियर लीग (IPL) के रोमांचक मैच में सनराइजर्स हैदराबाद (SRH) ने दिल्ली कैपिटल्स (DC) को 9 रन से हरा दिया। अरुण जेटली स्टेडियम में हैदराबाद ने टॉस जीतकर पहले बैटिंग की और 20 ओवर में 6 विकेट पर 197 रन बना दिए। जवाब में दिल्ली 6 विकेट पर 188 रन ही बना सकी। मैच में एनरिक नॉर्त्या ने आसान सा कैच छोड़ा। पूरी खबर पढ़ने के लिए यहां क्लिक करें। 
आंद्रे रसेल ने बजाई ईडन गार्डन्स स्टेडियम की घंटी:मोहित शर्मा का डाइविंग कैच, सुयश ने दिया मिलर को जीवनदान; देखें मोमेट्स​​​​​​​
IPL में शुक्रवार को गुजरात टाइटंस ने कोलकाता नाइट राइडर्स को उसी के होम ग्राउंड पर 7 विकेट से हरा दिया। इस जीत से गुजरात की टीम अंक तालिका के टॉप पर आ गई है।
कोलकाता के ईडन गार्डन स्टेडियम में गुजरात ने टॉस जीतकर बॉलिंग करने का फैसला किया। टीम ने पहले बल्लेबाजी करते हुए 20 ओवर में 7 विकेट पर 179 रन बनाए। 180 रनों का टारगेट गुजरात ने 17.5 ओवर में 3 विकेट पर हासिल कर लिया। पूरी खबर पढ़ने के लिए यहां क्लिक करें। 